Sewe SA’ners slaan by Amerikaanse Ope afArgieffoto van Louis Oosthuizen (Foto: AP Photo/Charles Krupa) Die Amerikaanse Ope het vandag op die Winged Foot-gholfbaan in New York afgeslaan en oudergewoonte sal daar weer ’n sterk Suid-Afrikaanse aanslag op die silwerware wees. Louis Oosthuizen sal saam met JC Ritchie, Erik van Rooyen, Christiaan Bezuidenhout, Justin Harding, Shaun Norris en Branden Grace later vandag in aksie wees. Dustin Johnson en Jon Rahm is ongetwyfeld die gunstelinge om die toernooi te wen en die Suid-Afrikaners sal hul storie moet ken indien hulle op ’n moeilike baan wil presteer. Oosthuizen – die wêreld se 25ste voorste speler – se beste vertoning in sy afgelope drie toernooie was ’n 13de plek, maar hy was sesde by die FedEx St Jude-uitnodigingstoernooi. In Van Rooyen (48), Bezuidenhout (52) en Norris (84) het Suid-Afrika drie verdere top-100 spelers. Veral Bezuidenhout kan amok in New York maak – hy het immers ’n indrukwekkende openingsronde van sewe onder die baansyfer tydens The Players-kampioenskap in Florida geslaan. Die toernooi is egter weens die Covid-19-pandemie afgelas met Bezuidenhout wat in die tweede plek gelê het. “Dit is baie frustrerend as jy ’n ronde van 65 in jou Players-kampioenskapsdebuut gespeel het en dit tel nie. ’n Ronde van 65 was eintlik dieselfde as ’n ronde van 81 gewees,” het Bezuidenhout destyds gesê. Hy kry egter nou die geleentheid om weer sy vernuf op een van gholf se grootste internasionale verhoë uit te stal. Afslaantye van die Suid-Afrikaanse spelers: 12:50: JC Ritchie 13:34: Erik van Rooyen 13:45: Christiaan Bezuidenhout 14:40: Justin Harding 18:10: Shaun Norris 19:05: Branden Grace 19:27: Louis Oosthuizen